སྒྲུབ་པའི་ཐབས་རྒྱ་མཚོར་གྲགས་པའི་རྗེས་གནང་ཉུང་འཐུས་ཤིག་བྲི་བའི་འདོད་པ་སྐྱེས་སོ།། དེ་ལ་སློབ་མ་རྣམས་གྲལ་རིམ་སུ་བསྟར་བ་ལ། ཁྲུས་བགེགས་བསྐྲད་སྲུང་འཁོར་མཎྜལ་འབུལ་བ་སྔོན་དུ་སོང་ནས་འདི་ལྟར་སྨྲ་བར་བྱའོ།། མར་གྱུར་འགྲོ་རྣམས་འཁོར་བ་སྡུག་བསྔལ་གྱི་ཆུ་གཏེར་ཆེ་ལས་སྒྲོལ་བའི་བློས། ལྷག་པའི་ལྷའི་རྗེས་གནང་གི་རིམ་པ་ཟབ་མོ་རྣམས་ཞུ་སྙམ་པས་མ་ཡེངས་པར་གསན་འཚལ། གང་ཡང་རང་ཅག་དལ་འབྱོར་གྱི་ཆོས་བཅོ་བརྒྱད་ཚང་བའི་རྟེན་ཁྱད་པར་ཅན་འདི་ཉིད་ཐོབ་དུས་འདིར། ཇི་སྐད་དུ། འཕགས་པ་སྡོང་པོ་བཀོད་པའི་མདོ་ལས། རིགས་ཀྱི་བུ་ཁྱོད་ཀྱི་དགེ་བ་རྒྱ་ཆེན་པོ་སྒྲུབ་པའི་ཕྱིར་དགེ་བའི་བཤེས་གཉེན་བཙལ་པས་མི་སྐྱོ་བར་བྱའོ། །མཐོང་བས་མི་ངོམས་པར་བྱའོ། །དྲི་བས་ཆོག་མི་ཤེས་པར་བྱའོ། །དེས་ཟིན་པས་ནི་ངན་སོང་དུ་མི་ལྷུང་། ཐེག་ཆེན་ལས་མི་ལྡོག བསླབ་པ་དང་མི་འགལ་ལོ། །དེས་ན་ཡིད་ལ་བྱ་བ་རྒྱུན་མི་ཆད་པར་དེའི་དྲུང་དུ་འགྲོ་བར་བྱའོ། །ཞེས་དང་། རིགས་ཀྱི་བུ་ཁྱོད་ཀྱིས་རང་ལ་ནི་ནད་པའི་འདུ་ཤེས། དགེ་བའི་བཤེས་གཉེན་ལ་སྨན་པའི་འདུ་ཤེས། རྗེས་སུ་བསྟན་པའི་ཆོས་ལ་ནི་སྨན་གྱི་འདུ་ཤེས། ནན་ཏན་གྱིས་ཉམས་སུ་བླང་བ་ལ་ནི་ནད་འཚོ་བའི་འདུ་ཤེས་བསྐྱེད་པར་བྱའོ། །ཞེས་དགེ་བའི་བཤེས་གཉེན་བསྟེན་པ་ལས་ཐར་པའི་ཡོན་ཏན་ཐམས་ཅད་འབྱུང་བ་གསལ་བར་གསུངས་པ་བཞིན་ཏེ། དེ་བཞིན་གསང་སྔགས་ཀྱི་རྒྱུད་སྡེ་ནས་གསུངས་པའི་བླ་མ་བསྟེན་ཚུལ་རྣམས་ཀྱི་སྙིང་པོ་བསྡུས་ཏེ་སློབ་དཔོན་བྷ་བི་ལས་གསུངས་པ་བླ་མ་ལྔ་བཅུ་པ་ལས། དཔལ་ལྡན་རྡོ་རྗེ་སེམས་དཔའི་གནས་ཐོབ་རྒྱུར་གྱུར་པའི། །བླ་མའི་ཞབས་ཀྱི་པདྨར་ཇི་བཞིན་བཏུད་བྱས་ནས། །ཞེས་སོགས་བསྟེན་ཐབས་ཀཱ་རི་ཀ་ལྔ་བཅུས་གསུངས་ཞིང་། བླ་མའི་མཚན་ཉིད་ཀྱང་དེ་ལས། བརྟན་ཞིང་དུལ་ལ་བློ་གྲོས་ལྡན། བཟོད་ལྡན་དྲང་ལ་གཡོ་རྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་རྗེར་ལྡན་ཞིང་བསྟན་བཅོས་མཁས། །དེ་ཉིད་བཅུ་ནི་ཡོངས་ཤེས་ཤིང་། །དཀྱིལ་འཁོར་བྲི་བའི་ལས་ལ་མཁས། །སྔགས་བཤད་པ་ཡི་སྤྱོད་པ་ཤེས། །རབ་ཏུ་དང་ཞིང་དབང་པོ་དུལ། །དེ་འདྲའི་མགོན་ལ་གནས་བཅས་པས། །ཞེས་དང་། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པར་བརྩོན་བྱས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་སོགས་རྒྱ་ཆེར་གསུངས་སོ། །དེ་ལྟར་མཚན་ཉིད་ལྡན་པའི་བླ་མ་གུས་པས་ཉེ་བར་བརྟེན་མཉེས་པ་གསུམ་གྱིས་དགྱེས་པ་བསྐྱེད་ནས་དམ་པའི་ཆོས་ཟབ་མོ་ལེགས་པར་མཉན་དགོས་གསན་བྱའི་ཆོས་ལ་སྡོམ་པ་གསུམ་དུ་ལུས་རྣམ་པར་བཞག་ནས། རང་ཅག་སྟོན་པའི་བསྟན་པ་ལ་རྗེས་སུ་ཞུགས་པ་རྣམས་ཀྱིས་ཐོག་མར་སོ་སོ་ཐར་པ་རིགས་བརྒྱད་ཀྱི་ནང་ཚན་གང་ཡང་རུང་བའི་སྡོམ་པ་དང་ལྡན། དེ་ནས། སོ་སོ་ཐར་པ་རིགས་བདུན་གྱི། །རྟག་ཏུ་སྡོམ་གཞན་ལྡན་པ་ལ། །བྱང་ཆུབ་སེམས་དཔའི་སྡོམ་པ་ཡི། །སྐལ་པ་ཡོད་ཀྱི་གཞན་དུ་མིན། །ཞེས་ཇོ་བོ་རྗེས་གསུངས་ཞིང་། མདོ་སྡེ་རྒྱན་ལས། སྡོམ་པ་རྒྱ་ཆེན་དེ་ཡི་རྟེན། །གསུངས་པའི་བྱང་ཆུབ་སེམས་དཔའི་སྡོམ་པ་སྐྱེ་པའི་རྟེན་དུ་ངང་། སྡོམ་པ་རྒྱ་ཆེན་ཏེ། སོ་ཐར་རིགས་བརྒྱད་ལས། བསྙེན་གནས་ཀྱི་སྡོམ་པ་ནི་དེ་རིང་ཉི་མ་ཤར་བ་ནས་སང་ཉི་མ་མ་ཤར་གྱི་བར་དུ་ཡིན་པས་བཟུང་དུ་མི་རུང་ལ། གཞན་ནི་ཇི་སྲིད་འཚོའི་བར་དུ་ཡིན་པས་རྒྱ་ཆེ་བ་སྟེ་སེམས་བསྐྱེད་ཀྱི་སྡོམ་པ་ཐོབ་པའི་གཞིར་གསུངས་སོ། །དེ་ལྟར་བྱང་སྡོམ་བླངས་ནས། ལུས་ངག་ཡིད་གསུམ་ཐབས་ཤེས་ཟབ་མོའི་རང་བཞིན་དུ་སྡོམ་པའི་སྔགས་སྡོམ་ཚུལ་བཞིན་ཐོབ་པས་སྡོམ་པ་གསུམ་ལྡན་ཏེ། དེ་ཡང་། སྡོམ་པ་དང་པོ་རང་ཉིད་ཞི་བདེ་དོན་གཉེར་གྱི་དམིགས་པས་བླངས་པས་སེམས་བསྐྱེད་རྒྱ་ཆུང་བ་ཡིན་ལ། བྱང་སྡོམ་གྱིས་རང་ཉིད་གཅིག་པུར་མ་ཟད་སེམས་ཅན་ཐམས་ཅད་ཕ་མ་དྲིན་ཅན་དུ་བསམ་ནས་བླངས་པས། སོ་སོར་ཐར་པ་བྱང་སྡོམ་དུ་གནས་འགྱུར། དེ་ཡི་བསམ་པ་སེམས་བསྐྱེད་ཀྱང་ཐབས་དང་ཤེས་རབ་ཀྱི་བདག་ཉིད་ཅན་དུ་བླངས་པས། བྱང་སྡོམ་སྔགས་སྡོམ་དུ་གནས་འགྱུར། དེ་གསུམ་གྱི་རང་གི་ངོ་བོ་ནི་ནམ་ཡང་མི་འགྱུར་བས་ན་ངོ་བོ་གཅིག་ཅེས་བྱ་སྟེ། ཇི་སྐད་དུ། སྡོམ་གསུམ་གནས་འགྱུར་ངོ་བོ་གཅིག །ཅེས་གསུངས་སོ། །དེ་ཆོ་ག་སོ་སོ་ལས་ཐོབ་པའི་ཕྱིར་རྫས་ཐ་དད་ཡོད་དེ། ཀུན་མཁྱེན་པད་དཀར་ཞབས་ཀྱིས། སྡོམ་གསུམ་གཞུང་དུ། མཁའ་ལ་སྐར་མ་ཟླ་ཉི་འདུག་པ་ལྟར། །བླངས་པ་རིགས་གསུམ་རྒྱུད་ལ་དེ་ལྟར་གནས། །དེ་འོད་གཅིག་ཟིལ་གཅིག་གིས་གནོན་པའི་དཔེས། །དགག་སྒྲུབ་གོང་མ་གཙོ་བོའི་བླང་དོར་བསྟན། །ཞེས་ལེགས་པར་བཤད་དོ། །དེ་ལས་སྐབས་ཀྱི་དོན་ལ་རིག་འཛིན་སྔགས་ཀྱི་སྡོམ་པའི་བྱ་རྒྱུད་ཀྱི་སྐབས་སུ་ལེན་པའི་ཆོ་ག་ལ་སྡོམ་གསུམ་རྒྱན་ལས། རིག་གཏད་རྗེས་སུ་གནང་དང་དབང་བསྐུར་དང་། །གང་རུང་ལས་ནོད། ཅེས་བཤད་དེ། དེ་ཡང་འགྲེལ་ཆེན་ལས། འདིར་རིག་པ་ནི་གསང་སྔགས་ཀྱི་ལྷ་སྟེ། དཔུང་བཟང་གིས་ཞུས་པར། གང་ཞིག་ལས་དང་རྣམ་སྨིན་མཁྱེན་པ་ཡི། །ཞེས་སོགས་དང་། གཏད་པ་ནི་བཟླས་པའི་ལུང་ཙམ་གྱིས་རྗེས་སུ་གནང་བ་སྟེ། དེའི་ཕྱིར་རིག་གཏད་དོ། །རིགས་གང་གི་སྐུ་གསུང་ཐུགས་ཀྱི་རྗེས་སུ་ལུས་ངག་ཡིད་གསུམ་ཉེ་བར་འགྲོ་བར་གནང་བ་ནི་རྗེས་སུ་གནང་བའོ། །རིགས་གང་གི་བྱ་བ་མཐའ་དག་ལ་དབང་བའི་ལུང་སྦྱིན་པ་ནི་མངོན་པར་དབང་བསྐུར་བ་སྟེ། ཞེས་སོགས་རྒྱ་ཆེར་གསུངས་པ་ལས། འདིར་ལྷག་པའི་ལྷ་གང་ཡིན་གྱི་སྐུ་གསུང་ཐུགས་ཀྱི་རྗེས་སུ་ལུས་ངག་ཡིད་གསུམ་ཉེ་བར་འགྲོ་བའི་རྗེས་གནང་ལ། ཡིད་ཆེས་ལ་རྒྱུད་པའི་རིམ་པ་ནི། རྒྱ་གར་འཕགས་པའི་ཡུལ་གྱིས་མཁས་གྲུབ་ཆེན་པོ་ཨ་བྷ་ཡ་ཀ་ར་གུཔྟཱ་ཞེས་གྲགས་པ་དེ་ཉིད་ལ་རྡོ་རྗེ་བཙུན་མོས་རྗེས་སུ་གདམས་ཏེ། རྒྱལ་བའི་བཀའ་ལེགས་པར་བཤད་པའི་བསྟན་བཅོས་མང་དུ་གསུངས་པ་ལས། ཐུགས་དམ་གྱི་ལྷ་ཐོར་བུ་ཕྱོགས་གཅིག་ཏུ་སྒྲིགས་པ་སྒྲུབ་ཐབས་རྒྱ་མཚོ་ཞེས་གྲགས་པ། ལྷ་ཡི་རིམ་པའི་སྒྲུབ་ཐབས་ཉིས་བརྒྱ་དང་བཞི་བཅུ་ཞེ་གཉིས་ཡོད་པ་ལས། ལྷ་གཅིག་སྒྲུབ་ཐབས་སོ་སོ་བ་གཅིག་ཏུ་སྒྲིལ་བའི་ཀུན་མཁྱེན་གསུང་འདོད་དགུའི་དཔལ་སྟེར་ནང་གསལ་བཞིན་གྱི་ལྷག་པའི་ལྷའི་རྗེས་སུ་གནང་བྱེད་ཉིས་བརྒྱ་ནོད་པའི་བརྒྱུད་པ། རྡོ་རྗེ་འཆང་། རྡོ་རྗེ་རྣལ་འབྱོར་མ། འཇིགས་མེད་འབྱུང་གནས་སྦས་པའི་ཞབས། ཤུ་བྷ་ཀ་ར་གུཔྟཱ། རཏྣ་ར་ཀྵི་ཏཱ། གཽ་ཏ་མ་ཤྲཱི། ཀཱི་རྟཱི་ཙནྡྲ། ལོ་ཙ་བ་གྲགས་རྒྱལ། རོང་པ་ཤེར་སེང་། གཞོན་ནུ་ཚུལ་ཁྲིམས། ཐེལ་མཁན་པོ་ཤེར་རྡོར། མཁན་རིན་འཕེལ། གསང་འདུས་ཡེ་ཤེས་འཕེལ། སློབ་དཔོན་ཀུན་བསོད། མཁན་ཆེན་བྱང་སེམས། མཁན་ཆེན་ཆོས་འོད། བླ་མ་བསོད་ནམས་བཟང་པོ། ཆོས་རྗེ་ནམ་མཁའ་རྒྱལ་མཚན། ཆོས་རྗེ་མཁྱེན་རབ་མཆོག་གྲུབ། ངག་དབང་ཆོས་རྒྱལ། རྡོར་འཛིན་ཆོས་མགོན། ཀུན་མཁྱེན་ངག་དབང་ནོར་བུ། གྲུབ་མཆོག་ལྷ་རྩེ་ཞབས། རྗེས་བཙུན་དཔག་བསམ་དབང་པོ། ཡོངས་འཛིན་ཀུན་དགའི་མཚན་ཅན། མི་ཕམ་ཆོས་ཀྱི་དབང་ཕྱུག དགེ་ལེགས་བཞད་པ། རྡོ་རྗེ་འཛིན་པ་འཇམ་མགོན་དགྱེས་པ། མི་ཕམ་འཇམ་དཔལ་དཔའ་བོ། ཆོས་ཀྱི་སྣང་བ། ཡེ་ཤེས་གྲུབ་པ། འཇིག་མེད་མི་འགྱུར། འཇམ་དཔལ་ཤེས་བྱ་ཀུན་མཁྱེན། མདོ་ཁམས་བསྟན་པའི་ཉི་མ། མཐུ་སྟོབས་ཆོས་ཀྱི་རྒྱ་མཚོ། རིགས་བརྒྱའི་ཁྱབ་བདག་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོའི་བཀའ་དྲིན་ལས་བདག་སོགས་གིས་ལེགས་པར་ནོད་པ་ལགས་ཤིང་། བརྒྱུད་པ་དེ་ལྡན་གྱི་གདམས་པ་ལ། སྔོན་འགྲོ་དངོས་གཞི་རྗེས་གསུམ་ལས། དང་པོ་སྔོན་དུ་འགྲོ་བ་གསོལ་བ་འདེབས་པ་འདིའི་རྗེས་ཟློས་མཛོད། ཀུན་མཁྱེན་ཡེ༴ ལན་གསུམ། སློབ་དཔོན་བཅོམ་ལྡན་འདས་ཐུབ་པ་དམ་ཚིག་གསུམ་བཀོད་དུ་གསལ་བཏབ་པའི་སྤྱན་སྔར། ཕྱི་རོལ་མུ་སྟེགས་བྱེད་སོགས་ལམ་ལོག་པ་ལས་ཁྱད་པར་དུ་གྱུར་པའི་སྐྱབས་འགྲོ་དང་། ལམ་དམན་པ་ཉན་རང་གི་ལམ་ལས་གོང་དུ་གྱུར་པའི་སེམས་བསྐྱེད་ཀྱི་སྡོམ་པ་གཟུང་སྙམ་པའི་བློས་ཀུན་ནས་བླངས་ཏེ་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི། སོགས་ལན་གསུམ། དེ་ནས་ཁྱད་པར་དུ་བཅོམ་ལྡན་འདས་དམ་ཚིག་གསུམ་བཀོད་ཀྱི་རྗེས་གནང་ཞུ་སྙམ་པས་འདིའི་རྗེས་ཟློས་མཛོད། རྡོ་རྗེ་འཛིན་པ་དགོངས་སུ་གསོལ། །སོགས་གསུམ། དེ་དག་གིས་སྔོན་དུ་འགྲོ་བ་གསོལ་འདེབས་ཀྱི་རིམ་པ་སོང་ནས། གཉིས་པ་དངོས་གཞི་ལ་ཐུགས་དམིགས་འདི་བཞིན་དུ་མ་ཡེངས་པར་མཛོད། ཨོཾ་ཨཱཿདང་ཨོཾ་སྭ་བྷཱ་ཝ་སོགས་བརྗོད།། ཁྱེད་རང་རྣམས་མི་དམིགས་པའི་སྟོང་པ་ཉིད་དུ་གྱུར། སྟོང་པའི་ངང་ལས་ཞེས་གཞུང་བཞིན་གྱི་མངོན་རྟོགས་བསྒོམས་རྗེས། དེའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཆ་སྨད་དུ་ཟླ་བ་ལ་ས་བོན། དེ་ལས་འོད་ཟེར་དཔག་ཏུ་མེད་པ་ཞིང་རབ་འབྱམས་ཁྱབ་པར་སྤྲོས་པས། དེ་ན་ཞུགས་པའི་རྒྱལ་བ་རྒྱ་མཚོ་དང་། ས་ཆེན་པོ་ལ་གནས་པའི་བྱང་སེམས་འཕགས་པའི་ཚོགས་ཐམས་ཅད་བཅོམ་ལྡན་འདས་དམ་ཚིག་གསུམ་བཀོད་པའི་རྒྱལ་པོ་མཆོག་གི་རྣམ་པར་རོལ་པར། ནམ་མཁའ་ས་གཞི་ཐམས་ཅད་གང་བར་སྤྱན་དྲངས་པ་ཁྱེད་རང་རྣམས་དམ་ཚིག་པར་གསལ་བ་ལ་ཡེ་ཤེས་པ་དབྱེར་མེད་དུ་ཐིམ་པའི་མོས་པ་མཛོད། དྲིལ་བུ་བསིལ། ཛཿཧཱུྃ་བཾ་ཧོས་དམ་ཚིག་ཡེ་ཤེས་རོ་གཅིག་ཏུ་གྱུར། སླར་ཡང་གནས་གསུམ་ཐུགས་ཀའི་ས་བོན་དང་བཅས་པ་ལས་འོད་ཟེར་འཕྲོས། ཕྱོགས་བཅུའི་ཞིང་ནས་གདན་གསུམ་ཚང་པའི་དབང་ལྷ་སྤྱན་དྲངས། དེ་རྣམས་ཀྱིས་རིན་པོ་ཆེའི་བུམ་པ་བདུད་རྩི་ལྔའི་ཆུས་གང་བ་བསྣམས་ཞིང་ཕྱོགས་རྣམས་ནས་མཆོད་པ་དང་བཀྲ་ཤིས་ཀྱི་གླུ་རོལ་མོའི་སྒྲ་བསམ་གྱིས་མི་ཁྱབ་པ་དང་ལྡན་པས་མངོན་པར་དབང་བསྐུར་བའི་མོས་པ་མཛོད། རྡོ་རྗེ་ཆེན་པོས༴ བྱ། ཇི་ལྟར་བལྟམས་པ་སོགས་ཡེ་ཧཱུྃ། བུམ་པས་དབང་བསྐུར་ཞིང་ཁྲུས་ཆུ་སྦྱིན། དེ་ལྟར་དབང་བསྐུར་བས་ཆུ་རྒྱུན་གྱིས་ལུས་གང་། མ་རིག་པའི་དྲི་མ་བཀྲུས། རིག་པའི་ཡེ་ཤེས་བསྐྱེད་དེ་ཆུ་རྒྱུན་སྤྱི་བོར་འཁྱིལ་བ་ལས་རིགས་ཀྱི་བདག་པོ་རྣམ་པར་སྣང་མཛད་ཀྱིས་དབུ་རྒྱན། དེ་ལ་ཀུན་ཏུ་བཟང་པོའི་མཆོད་པའི་སྤྲིན་ཆེན་པོས་མཆོད་པར་མོས་ལ། ཨོཾ་ཨརྒྷཾ་སོགས་ཀྱིས་མཆོད། གཞུང་དུ་མི་གསལ་ཡང་བསྟོད་པ་ལྟ་བུ་བགྱིད་ན། སྲིད་དང་ངན་འགྲོས་དུབ་རྣམས་ལ། །སོགས་ནས་དམ་ཚིག་གསུམ་རྒྱལ་ལ་ཕྱག་འཚལ། །ཞེས་པ་ལྟ་བུས་བསམ། མེད་པ་དངོས་བསྟན་ལྟར་བྱའོ།། དེས་སྐུའི་རྗེས་གནང་ཐོབ། ལུས་ཀྱི་སྒོ་ནས་བསགས་པའི་སྡིག་སྒྲིབ་དག ལུས་ལྷར་བསྒོམ་པ་ལ་དབང་། སྐུའི་བྱིན་རླབས་དང་དངོས་གྲུབ་མ་ལུས་པ་ཐོབ་པའི་མོས་པ་མཛོད། དེ་ནས་ལེགས་གྲུབ་ལས། གཞན་གྱི་རྗེས་སུ་མ་གནང་བར། །གསང་སྔགས་བཟུང་བར་མི་བྱ་སྟེ། །ཞེས་པས་གསུང་གི་རྗེས་གནང་ལ་དམིགས་པ་འདི་བཞིན་དུ་མཛོད། སློབ་དཔོན་བཅོམ་ལྡན་འདས་དམ་ཚིག་གསུམ་བཀོད་དུ་གསལ་བའི་ཐུགས་ཀ་ནས་སྔགས་ཕྲེང་བྱུང་ཞལ་ནས་འཐོན་ཁྱེད་རང་རྣམས་དམ་ཚིག་གསུམ་བཀོད་དུ་གསལ་བའི་ཞལ་དུ་བཞུགས་ཐུགས་ཀར་ཟླ་བ་ལ་ས་བོན་གྱི་མཐར་འཁོད་པའི་མོས་པ་དང་བཅས་ཏེ་སྔགས་འདིའི་རྗེས་ཟློས་མཛོད། སྔགས། དེ་བཞིན་གཤེགས་པ་ཐམས་ཅད་ཀྱི་གསུང་གི་བྱིན་རླབས་དང་། ལྷག་པར་བཅོམ་ལྡན་འདས་དམ་ཚིག་གསུམ་བཀོད་ཀྱི་སྔགས་ཀྱི་ནུས་པ་ཐམས་ཅད་ཐོགས་མེད་དུ་འཇུག་པར་གྱུར་ཅིག མེ་ཏོག་སྤྱི་བོར་བཞག་ཏེ། བཅོམ་ལྡན་འདི་ལ་སོགས་དང་། དུས་དེ་ནས་བཟུང་སྟེ་བཅོམ་ལྡན་འདས་འདི་ཉིད་ཡི་དམ་དུ་བཟུང་སྙམ་པའི་སྒོ་ནས་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱིས། །སོགས་ལན་གསུམ། དེས་གསུང་གི་རྗེས་སུ་གནང་བ་ལེགས་པར་ཐོབ། ངག་གི་དྲི་མ་ཐམས་ཅད་དག ངག་གསང་སྔགས་བཟླ་བ་ལ་དབང་། གསུང་གི་བྱིན་རླབས་དང་དངོས་གྲུབ་མ་ལུས་པ་ཐོབ་པའི་མོས་པ་མཛོད། དེ་ནས་ཐུགས་ཀྱི་རྗེས་སུ་གནང་བ་ལ་དམིགས་པ་འདི་བཞིན་དུ་མཛོད། ཚོམ་བུ་འདི་ཉིད་བཅོམ་ལྡན་འདས་དམ་ཚིག་གསུམ་བཀོད་ཀྱི་སྐུར་གསལ་བ་ལ། ཁྱེད་རང་རྣམས་ཀྱི་མོས་གདུང་དྲག་པོས་གསོལ་བ་བཏབ་པས་སོ་སོའི་སྤྱི་བོར་བྱོན་འོད་དུ་ཞུ་ནས་དབྱེར་མེད་དུ་ཐིམ་རྗེས། གསང་བ་བསྟན་པར། གསལ་ལ་མི་རྟོག་རིག་པའི་སྐུ། །མི་གནས་མི་འབྲལ་འདུས་མ་བྱས། །ཡེ་ཤེས་ཞེས་ནི་དེ་ལ་བྱ། །བཅོམ་ལྡན་ལྷ་ཡི་མཚན་ཉིད་དོ། །ཞེས་པའི་ལུང་དོན་ལྟར་རྣམ་པར་མི་རྟོག་པའི་ཏིང་ངེ་འཛིན་གྱི་ངང་ལ་མཉམ་པར་འཇོག་པ་ཞུ། ཚོམ་བུ་སྤྱི་བོར་བཀོད། སོ་སོའི་སྔགས་དང་། ཛཿཧཱུྃ་བཾ་ཧོས་བསྟིམ། དེ་ནི་ཐུགས་ཀྱི་རྗེས་གནང་སྟེ། ཡིད་ཀྱི་སྒྲིབ་པ་དག ལྷན་སྐྱེས་ཡེ་ཤེས་བསྒོམ་པ་ལ་དབང་། སངས་རྒྱས་བྱང་སེམས་ཐམས་ཅད་ཀྱི་ཐུགས་ཀྱི་བྱིན་རླབས་དངོས་གྲུབ་མ་ལུས་པ་ཐོབ་པའི་མོས་པ་མཛོད། དེས་བཅོམ་ལྡན་འདས་དམ་ཚིག་གསུམ་བཀོད་ཀྱི་སྐུ་གསུང་ཐུགས་ཀྱི་རྗེས་གནང་ལེགས་པར་གྲུབ་ནས། གསུམ་པ་རྗེས་དམ་ཚིག་ལ་གནས་དགོས་པར་གདམས་པ་ལ། སྤྱིར་གསང་སྔགས་ཀྱི་དམ་ཚིག་ཕྲ་རགས་བསམ་ལས་འདས་པ་ནི་རྒྱུད་གཞུང་རྒྱ་མཚོར་གསལ་བ་ལས་བལྟ་བར་བྱ་དགོས། ལྷག་པར་བྱ་རྒྱུད་ལ་བསླབ་པར་བྱ་བའི་དམ་ཚིག་སུམ་ཅུ། བསྲུང་བར་བྱ་བའི་རྩ་ལྟུང་བཅུ་དྲུག ཉམས་ན་ཕྱིར་བཅོས་སོགས་མང་དུ་གསུངས་པ་རྣམས་རྣམ་པར་དཔྱོད་པས་གོ་རྟོགས་ལྡན་པར་བྱ་ཞིང་། ཤིན་ཏུ་བསྡུ་ན་སྐུ་གསུང་ཐུགས་ཀྱི་དམ་ཚིག་གསུམ་དུ་འདུ་བར་བཤད་པ་བཞིན་ཐུགས་ཡུལ་དུ་བཞག་ནས་འདིའི་རྗེས་ཟློས་མཛོད། གཙོ་བོས་ཇི་ལྟར་གསུམ། བཏང་རག་གི་མཎྜལ་དབུལ་ལོ། །ཞེས་སྒྲུབ་ཐབས་རྒྱ་མཚོའི་རྗེས་གནང་གི་མཚམས་སྦྱོར་རྒྱས་པ་ནི་གོང་མ་རྣམས་ཀྱི་མཛད་འདུག་པ་ལས་ལྷག་པ་མི་དགོས་མོད། འོན་ཀྱང་ཆོས་ཀྱི་སྣང་བ་ཅན་གྱི་ཆོས་སྦྱ